Απόφαση του Συμβουλίου

της 22ας Ιουλίου 2003

για τη σύναψη του πρωτοκόλλου τροποποίησης της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς

(2003/584/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95, σε συνδυασμό με το άρθρο 300 παράγραφος 2 και το άρθρο 300 παράγραφος 3 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Συμβούλιο εξέδωσε την οδηγία 86/609/ΕΟΚ, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς(3), η οποία καθορίζει κοινούς κανόνες που εκφράζουν τις αρχές, τους στόχους και τις κύριες διατάξεις της ευρωπαϊκής σύμβασης της 18ης Μαρτίου 1986 για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς (εφεξής "η σύμβαση").

(2) Το Συμβούλιο εξέδωσε την απόφαση 1999/575/EΚ, της 23ης Μαρτίου 1998, σχετικά με την εκ μέρους της Κοινότητας σύναψη της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς(4) και προέβη σε δήλωση ότι η Ευρωπαϊκή Κοινότητα δεν θεωρεί εαυτήν δεσμευόμενη από την υποχρέωση διαβιβάσεως στατιστικών δεδομένων, η οποία προβλέπεται από το άρθρο 28 παράγραφος 1 της εν λόγω σύμβασης. Η σύμβαση ετέθη σε ισχύ την 1η Νοεμβρίου 1998 στην επικράτεια της Κοινότητας.

(3) Οι διατάξεις των προσαρτημάτων της σύμβασης είναι τεχνικού χαρακτήρα και θα πρέπει να απηχούν τις πλέον πρόσφατες επιστημονικές και τεχνικές εξελίξεις και αποτελέσματα της έρευνας στους καλυπτόμενους τομείς. Κατά συνέπεια, κρίνεται σκόπιμο να αναθεωρούνται περιοδικά οι διατάξεις αυτές με απλουστευμένη διαδικασία.

(4) Στις 22 Ιουνίου 1998, ανοίχθηκε προς υπογραφή, εκ μέρους των συμβαλλομένων μερών της σύμβασης, πρωτόκολλο τροποποίησης με το οποίο θεσπίζεται απλουστευμένη διαδικασία για την τροποποίηση των προσαρτημάτων της σύμβασης. Το εν λόγω πρωτόκολλο τροποποίησης θα πρέπει συνεπώς να εγκριθεί,

ΑΠΟΦΑΣΙΖΕΙ:

Άρθρο 1

Το πρωτόκολλο τροποποίησης της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς εγκρίνεται εξ ονόματος της Ευρωπαϊκής Κοινότητας.

Το κείμενο του πρωτοκόλλου τροποποίησης επισυνάπτεται στην παρούσα απόφαση.

Άρθρο 2

Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν το πρωτόκολλο τροποποίησης σύμφωνα με το άρθρο 4 παράγραφος 1 στοιχείο α) αυτού, προκειμένου να εκφρασθεί η συναίνεση της Κοινότητας να δεσμευθεί από αυτό.

Άρθρο 3

Η Κοινότητα θα υπογράψει μόνον όταν τα κράτη μέλη που συγκαταλέγονται επίσης μεταξύ των συμβαλλομένων μερών της ευρωπαϊκής σύμβασης που αναφέρεται στο άρθρο 1 της παρούσας απόφασης ολοκληρώσουν τις διαδικασίες σύναψης του πρωτοκόλλου τροποποίησης σύμφωνα με το άρθρο 4 αυτού. Τα κράτη μέλη ενημερώνουν την Επιτροπή το συντομότερο δυνατό μόλις ολοκληρώσουν τις απαιτούμενες διαδικασίες.

Άρθρο 4

Η επιφύλαξη που διατύπωσε η Κοινότητα όσον αφορά το άρθρο 28 παράγραφος 1 της σύμβασης, όπως εκτίθεται στο παράρτημα Β της απόφασης 1999/575/ΕΚ, παραμένει αμετάβλητη.

Άρθρο 5

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 22 Ιουλίου 2003.

Για το Συμβούλιο

Ο Πρόεδρος

G. Alemanno

(1) ΕΕ C 25Ε της 29.1.2002, σ. 538.

(2) Γνώμη που διατυπώθηκε στις 2 Ιουλίου 2002 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 358 της 18.12.1986, σ. 1.

(4) ΕΕ L 222 της 24.8.1999, σ. 29.